  Виталий Пронин Губырскыса, йырзэ ошыса, Геннадий нош ик пыре хоспислэн азбараз. Город сьӧры вуон понна  ӝыны час пала вужмем «Ладаяз» зуркано луиз. Табере тани эшшо сомында ик дырзэ быдтоз на кулэтэм вераськонлы.Хоспислэн парказ сое витё ни. Пумитаз, инвалид коляскаез донгыса, медсестра вамышъя. Коляскаын - Геннадийлэн кышноез. Азьвыл кадь ик - йыраз кышетэн, вылаз сяська пужыё помазей халат, пыдес вылаз плед. Отысь мычиськемын тапочки йылъёс - таосыз котьку вылесь, лэся. Ма, озьы луоз - Марина дас ар коляскаын пуке ни.- Чырткем, - Маринаезлэсь бамзэ чупаны мыкырскиз со.- Умой, - ымнырзэ палэнтӥз таиз.- Тани - салам, - емышъёсын сумкаез шоры возьматӥз Гена. Мариналэсь яратоно сиёнъёссэ тодэ со. Бадӟым сузьетэн кык пӧлы быдӟа горд виноград. Пичи картофка выллем киви. Краснодарысь улмопуосты адӟылымтэ чилясь вож «Семиринка».- Кӧня пол верай ни: номыр кулэ ӧвӧл, - пыриськыны вырись картсэ пыже Марина. - Милемыз умой сюдо. Тон ведь тодӥськод. Туннэ сюлмаськон мукет - хосписын воземзы понна тыриськонэз будэтозы. Кык толэзь ортчыса.- Конечно, конечно. Мон туннэ ик главврач доры пырало, - кышноезлэн кузяз мынэ Гена.- Тон таки со конструкторской бюрояд на-а? - лек учке шораз Марина.- Озьы. Кытчы мыном на. Сё же арлыд вань ни. Ужысь уже пуаса, ветлод на шат, - нош ик ассэ  шонере поттыны выре таиз.- Ачид тодӥськод, ачид ик уксё но утчано луод. Так но ӝыны уждунэд хоспислы кошке, - нукыртэ но нукыртэ нылкышно.Мариналэн бызгетэмезлы пумит Геннадий куаразэ уг будэты. Кык арнялы  огпол таӵе ӟукыртэм чидамон. Гена ачиз янгыш.* * *Дас ар талэсь азьло соос аварие шедизы. Выль тӧдьы «Ладаеныз» Гена кыӵе ке гурт пыртӥ ширтӥз. Бадӟым сюрес дурын пуныеныз ӵош сылӥз пиёк. Сое воргорон ӧз адӟы. Маке муген шузи пуны сюреслэн мукет палаз бызиз. Сьӧраз - пияш. Куалектэм Марина машина рулез ас палаз кыскиз. Гена марзэ-созэ валаса ӧз вуы…Сазьтӥськиз. Йырзэ ӝутӥз. Кымесыз кот. Ӵушалтӥз - вир. Вӧзысьтыз Маринаез ланьырскемын, пукон вылысь васькемын. Оло шока, оло уг. Бекмыльскем машина котыртӥ адямиос бызьыло. Сиренаеныз жиетыса, вуиз «скорой». Генаез машинаысь поттӥзы. Пыд вылаз султыны со ӧз быгаты. Пул пызен тырмытэм мешок кадь кисмыляк ланьырскиз. Маринаез машинаысь мозмытыку, калык мур шокчиз. Нылкышнолэн пыдъёсыз номырлы ярантэм кадь тӥяськемын. Лы, сӥль, вир...Больницаын кык арня костаськемез бере Геннадиез дораз лэзизы. Марина сайказ, кык толэзь улыса. Врачъёс со куспын пыдъёссэ гипсэ бичазы. Геналы номыр ӟечсэ ӧз сӥзе. Комаысь потӥз ке - улоз. Пыдъёсыз вылэ уз султы - отын лы пыры.Кулонлэн кискачысьтыз мозмытскем Марина улэп кылемезлы ӧз шумпоты. Часъёсын-часъёсын со вӧлдэтысь гожъёсты лыдъяз. Дораз эскерыны ветлӥсь картэз пумитэ йырзэ но ӧз берыкъя. Нуналмысь пырамезлы уродъяськиз. Огпол гинэ быдэс ведра лексэ кисьтӥз:- Адӟемпотостэм. Инвалид карид. Мыным 35 арес. Егит, таза кышномурт вал. Психолог, кандидат. Нош табере? Улэп шӧй.Гена тазэ но чидаз. Сиён-юонэн тырмытэм сумкаосын, кузьымъёсын ветлӥз больницаысь эмъясьёс доры. ӝыны ар ортчыса, Маринаез лэзёно кариськизы. Таиз мыр-мыр пумитъяськиз:- Со 44 квадрат метрад уг берты. Витетӥ этаж. Мон отын  КУ-ЛО, - берло кылзэ висъяса, куаразэ будэтыса, вераз.Геннадий кышноезлэсь мылкыдзэ бералтыны ӧз быгаты. Тодмоосыз пыр утчаськиз-юалляськиз. Тодӥз: город сьӧрысь огзэ нылпи лагерез хоспислы пӧрмытӥллям. Отын векало кулонзэс возьмасьёс. Тросгес - ракен висисьёс. Но вань нимаз отделенизы. Татчы интыяны луэ мукет висисьёсты но. Но улэм-вылэмзы понна дун тыроно.Та сярысь Гена лякытэнгес вераны выриз Мариналы. Возьмамтэ шорысь нылкышно таӵе югдурлы шумпотӥз. Мыно, шуиз. Озьы Марина дас ар татын ни.* * *Туннэ кемалы татчы чукай, главврач доры вамышъянъяз малпаське Гена. Йыгаськиз:- ӟечбуресь, Владимир Константинович.- Пыр, Геннадий Михайлович.- Марина вераз… - мадёнзэ мытӥз таиз.- Ачид валаськод, - буйгатӥз главврач. - Мариночкалы ми дорын кельше. Чылкыт омыр но персонал солы тупало. Со трослы буйгаз ни, тазалыкез но ӟеч. Зэм, Илизаровлэн аппаратэныз эмъянлы тӥ трос коньдон кисьтӥды. Жаль, толыкез ӧз луы. Марина Максимовна пыд вылаз султыны уг дӥсьты…Веранэз талэн кузь, однако, пушказ пумитъяськонэз сайказ Геналэн. Главврачлэн одаезлы пум поныса, ӝотрак юаз:- Тыриськон кӧня луоз?- Толэзяз 15 сюрс манет. Валасько, тӥледлы секыт луоз. Но тӥ таза, Марина сӧсыр, - нош ик кырӟанзэ мытӥз Константиныч.- Вормо, - оскытӥз Геннадий.Воргоронъёс ӝӧк вамен ог-огзылэсь кизэс кырмизы. Таин кыкназэс но жуммытӥсь вераськон йылпумъяськиз.Табере Маринаен люкиськоно на. Корпуслэн корказяз сӥзьыл омырен шокась нылкышноез Геннадий пыр сӥсъяса учкиз. Аръёс тае уг вошто, малпаз со. Кисыриосыз уг люкасько, куэз вольыт, ӧжыт кӧсыт ке но. Азьвыл сямен буяськиз, сынаськиз ке - мунё кадь луоз. Не уг куайы. Паймоно кадь. Пукись яке кыллись муртъёслэн берпалзы зӧкомыны ӧдъя, шуо.- Ми кенешим. Ваньмыз азьвыл сямен ик луоз. Мар ваёно мукетъят? - нош ик пыриське воргорон.- Тодӥськод, номыр но, - мылкыдыз капчигес ӧз луы Мариналэн.- ӟеч, - кышноезлэсь бамзэ чупыштыны мыкырскиз Гена.- Юнме, - ымнырзэ мукет пала кариз таиз.* * *Паркысь пурысь бус пӧлы вамыштӥз Геннадий. Тыбырзэ сӥсъяз Марина. Пурысь чибинь кадь, малпаз со картэз сярысь. Плащез но, костюмез но уг воштӥсько. Берло дас арзэ одӥг дӥсен ветлэ. Пыдкутчанэз кызьы ымзэ уг усьты на. Пӧрмостэм. Машиназэ но воштыны уг быгаты бере. Аварие шедем «Ладазэ» кытын ке тупатъяллям, лэся. Весь соиныз ик тарккетыса ветлэ.Геннадийлэн мышкыз ышем бере нылкышно коляскаысь султӥз. Всё, туннэлы спектакль йылпумъяськиз. Марина берло вить арзэ пыд йылаз бызьылэ ни. Илизаровлэн аппаратэз юрттӥз. Табере Марина Максимовна главврачлэн огез юрттӥсез луэ. Соослэн кусыпъёссы огшорыесь гинэ ӧвӧл. Владимир Константинович пумтэм синмаськемын солы. Мариналы ньыльдон витез тырмиз. Солэн ӵапак узы-боры дырыз. Генаез со так пӧя. Хосписэ толэзьлы быдэ келям уксё люкаське нылкышнолэн счётаз. ӝоген Мариналы операцилы тырмоз со. Кышномурт гожтӥськиз ӟеч пластической хирург доры. Волятоз ымнырзэ но, чыртызэ но. Кин тодэ, оло, гадьёссэ, кӧтсэ чебергес кароз. Пыдъёсысьтыз операция бервыллэсь вурысъёссэ но ватыны быгатоз. Соку та нюлэс кушын ӝокаса уз улы. Сое выль улон вите. Владимир Константинычтэк. Тазэ но со уг яраты.Тӧдьы «Ладаез» доры вуыкуз, Геннадийлэн пельпумъёсыз шонерскизы. Вылысьтыз вужмем курень плащсэ со ӝогак куштӥз. Табере ӝыны час чидано на та вуж машинаяз пукыны. Город пумысь стоянкаын сое возьма выль «Тойота». Кык арнялы огпол Геналы, царевна-бакалы сямен, вуж костюмаз тэрытӥськоно луэ. Ярам, уг куайы. Тазэ со чакла. Тренажёр залын быгытъёссэ золъя. Бассейнын иськемъёс люка.Кӧня ке ар талэсь азьло Геннадийлэн огез изобретениез туж пайдаё луиз. Городысь бадӟым предприятиын выль технологиосъя пружина дасяны кутскизы. Табере та технологиез пыӵато мукет заводъёсын но. Нош Геналэн патентэз понна манетъёс, ма, долларъёс-евроос люкасько.44 квадрат метръем патераз со уг ни века. Выль юртэ басьтӥз бадӟым квартира. Вошъя машинаоссэ. Дӥськут но быръе дунозэ гинэ. Шораз синмаськыса учкись нылкышноос пумтэм. Гена долкаса уг улы, мултэс уг калгы ке но. Вань солэн сюлэмызъя тупась нылмуртэз. Таиз кемалась вӧта бызён, нылпи ваён сярысь. Но люкетэ одӥг муг - Марина. Кыкетӥ ползэ Гена сое вӧсь уз ни кары.Алёна Ионина.  